**Jelentés a 2018. január 3-ai napon tartott Matematika A1 vegyészmérnököknek  
vizsga eredményeinek felülvizsgálatáról**

A VBK Hallgatói Képviselet (HK) hallgatói bejelentést kapott, hogy a Matematika A1 vegyészmérnököknek tantárgy 2018. január 3-ai vizsgaalkalmán a bukási arány meghaladta a TVSZ-ben rögzített kétharmadot, ezért a HK a TVSZ 119. § (5) bekezdésére hivatkozva kérte az ügy kivizsgálását. A TVSZ 113. § (4) bekezdésében leírtak szerint, illetve az Nftv. 57. § (4) bekezdésében előírt összeférhetetlenségi szabályok értelemszerű alkalmazásával felkért kéttagú bizottság felülvizsgálta az esetet.

Megállapította, hogy 94 hallgató vett részt első alkalommal a vizsgán és közülük 67 kapott elégtelent (voltak azért jeles és jó eredmények is). Ez 71%-os bukási arány, ami meghaladja a kétharmadot, tehát indokolt az eset felülvizsgálata (azóta egy hallgató a vizsga megtekintését követően megkapta az elégséges érdemjegyét, így 70%-ra mérséklődött a sikertelenségi arány).

A bizottság átnézte a vizsga feladatsort, és megállapította, hogy

* a feladatok közé nem került nehezen megoldható (pl. valamely adat hibája miatt nehezen számolható) példa, azok hasonlítanak a korábbi években látott feladatokhoz, illetve a honlapon szereplő mintafeladathoz;
* a számon kért anyag bizonyos részének gyakorlása nem maradt el a félév során (a tárgy honlapján megtalálható jegyzet alapján);
* a javítás folyamán nem történt hiba. Ez az előadóval, dr. Pataki Gergellyel való beszélgetés alapján volt megállapítható. A vizsgákat több, tapasztalt oktató javította közösen úgy, hogy az egy dolgozat minden feladatát ugyanaz az oktató javította, az előadóval egyeztetve a vitás kérdéseket.

Az eseti bizottság a fentiek alapján javasolja a teljesítmény-értékelés eredményének helybenhagyását. A tárgy előadója felajánlotta, hogy szükség esetén emelni fogja a vizsgák létszámlimitjét, illetve új vizsgaalkalmat ír ki.

Budapest, 2018. január 8. a Bizottság tagjai:

………………………………..

dr. Prok István

egyetemi docens, BME-TTK

………………………………..

dr. Kupai József

egyetemi adjunktus, BME-VBK